Letaxo

Letaxo tir plek dan kan muvarekama zo adalar, jadion lefa gu tandeon 250 deciteametre, ise lugavaf lidawickagropeem, tuwavdas kev lo blixa va blira. Bate datafe divatce va bareaca ke welma besad ise moe kota tadava tigid. Letaxo va kor gu bixelaba lidamu yexofa azeka rokavaged. 

Vanblira ke letaxeem va yona birtafa lidawickafa is sidopafa abduaxa benprostelanir. Pozlopa va yordapa ta sinafa zabdura zirser, satcon nope gla wal yona welfafa is tadavafa pozla dan va meftavaf karniz maltazukad, weyonas va vonewera ke muva. Ostik, dantalera ke tadavazuvdeem va awira ke lindaseg webeyer, bro Australia dan van levbwaf lindaf seg arplekuweyer. Letaxo turestano gu fentaf welfarustxeem isu elupkaf volapelk, dan va muveem kastad, grumaltazukawed. 

Kevie abdimalyeks, letaxo vlardafo is letafo xo metid. Va katcalafa blira bravad, dem rimeem isu soveem dan va jontik drolesaf zaleweks ta remblira ton lugavafa gropa voned. Tulon pale bro wena isu faliva askon towayad, enide va lava robelcetad ise paelpa kastad, solve lan dunol va mielafa linulara ta tsondera va afizidul voned.

Letaxeem koe toloya gijafa loma pulawed : idulafo letaxo is fentafo letaxo. Idulaf letaxeem, bro Saxara koe Afrika ik Atacama letaxo ke Geeamerika gan yankeem grupilamotas vas 40°C zo adalad. Fentaf letaxeem, bro Gobi letaxo koe Istefa Asia oku naelaf goleem gan fentufaf yankeem isu ablesinaf muveem ( loviele noldakoron ) zo adalad.
Loma:Tawavopa